Morten Bødskov (S), 2003-05-05:
Det er et omfattende og principielt lovforslag, vi behandler her i dag, og i Socialdemokratiet har vi fuld forståelse for den frustration, der fra starten er fremkommet om processen omkring lovforslagets tilblivelse.
Vi er på den anden side tilfredse med, at det er Justitsministeriet, der har trukket det længste strå i regeringens nytårskamp om bekæmpelse af rockerkriminalitet, og det er en betryggende omstændighed ved forslaget, at vinderen af nytårskampen ikke blev Venstres politiske ordfører, hr. Jens Rohde.
Kriminelle rockere og anden organiseret kriminalitet er et ekstremt alvorligt problem.
I Socialdemokratiet mener vi, at rockerkriminalitetens grovhed, omfang og organisation er af egentlig samfundsforandrende karakter, og det er det, der gør, at Socialdemokratiet ser positivt på dette forslag. Vi har betænkeligheder og på nogle områder alvorlige betænkeligheder, som vi ser frem til en konstruktiv drøftelse af, men vi mener, at det retfærdigvis skal siges, at Justitsministeriet har fundet en passende balance og løsning på et fælles ønske om at styrke kampen mod rockerkriminaliteten og anden organiseret kriminalitet, uden at retssikkerhedsmæssige hensyn tilsidesættes.
at tage, og når kriminaliteten forandrer sig, som vi ser på det her område, så må lovgivningen også ændres herefter
Rockernes kriminalitet er voldsom af omfang og ekstrem af karakter.
Vi mener ikke som nogle i debatten, at behovet for øgede efterforskningsressourcer til politi og anklagemyndighed mangler dokumentation.
Vi har som sagt betænkeligheder ved lovforslaget her, og det er nødvendigt af hensyn til langtidsholdbarheden af indsatsen, at vi får set på dem under udvalgsarbejdet.
Civile agenter har været det store tema i debatten også her i dag.
Socialdemokratiet er enig med justitsministeren i, at forbuddet mod brug af egentlige civile agenter ikke skal ændres, men vi deler samtidig opfattelsen af, at netværksorienteret kriminalitet er ekstremt lukket og kan nødvendiggøre, at civile personer bistår politiet med at komme tættere på bagmændene.
Begrænsningen er afgørende for Socialdemokratiet.
Aktiviteten skal være under domstolskontrol, må kun være indledende, yderst beskeden, ikke forøge lovovertrædelsens omfang og karakter, men kun medvirke til at fortsætte den lovovertrædelse, som allerede efterforskes.
Det er afgørende for Socialdemokratiet, at politiet ikke kan bruge civile agenter efter forgodtbefindende.
Civile personer kan eksempelvis ikke benyttes til at bestille vareprøver fra forskellige sælgere for at afklare, om der skulle være basis for en efterforskning. Brugen af politiagenter og særligt ønsket om at hemmeligholde deres identitet har været et andet debattema.
Politiagenter benyttes jo allerede i dag, trusler mod vidner er et velkendt redskab i rockermiljøet, det er fuldstændig uacceptabelt, men desværre endnu et udtryk for den volds- og trusselsaura, som rockerne benytter sig af.
Socialdemokratiet er opmærksom på kritikken af den del af forslaget.
Derfor er det afgørende for os at understrege, at tiltalte kun kan afskæres fra at overvære en polititjenestemands vidneforklaring, hvis dette er uden væsentlig betydning for tiltaltes forsvar, og hvis afhøringen er foregået for lukkede døre, at vidnet har et ubetinget krav på at kende indholdet af de forklaringer, som er afgivet uden tiltaltes tilstedeværelse.
Endelig er spørgsmålet om forsvarerens adgang til aktindsigt det mest problematiske punkt i forslaget, et problem, som regeringen selv er bedst tjent med løses i bred enighed her i Tinget.
Generelt deler vi i Socialdemokratiet opfattelsen af, at det kan give problemer for efterforskningen af organiseret kriminalitet, hvis anklagemyndigheden skal offentliggøre alt tilgængeligt materiale om sagen, også materiale, som ikke umiddelbart har indflydelse på tiltalen.
Problemet er et eksempel på, hvordan bekæmpelsen af en ny kriminalitetsform vanskeliggøres af de gældende regler om aktindsigt.
Men det er et principielt område, og regeringen bør genlæse særligt høringssvaret fra retspræsidenterne fra retterne i Århus, Aalborg, Odense og Roskilde.
Det er ikke en rigtig model, der er fundet for, på hvilket grundlag retten skal træffe sin beslutning om lovligheden i politiets tilbageholdelse af materiale fra tiltaltes forsvarer.
En redegørelse fra politiet om materialets indhold er ikke for os at se tilstrækkeligt.
Det er et meget usikkert grundlag for retten at træffe beslutning på.
Dertil kommer, og det er det vigtige i høringssvaret, at konsekvensen af rettens redegørelse nemt kan stride mod lovforslagets mål og dermed gå imod politiets ønske.
En løsning på det her problem skal findes.
Summa summarum er, at vi i Socialdemokratiet deler udgangspunktet.
Det er nødvendigt at sætte hårdere ind over for den organiserede kriminalitet.
I udgangspunktet er vi positive over for træk i dette her forslag, men har alvorlige betænkeligheder, som vi forventer løses i bred enighed under det videre udvalgsarbejde.